钦定古今图书集成/明伦汇编/氏族典/第258卷 > 王镇恶
## 钦定古今图书集成/明伦汇编/氏族典/第258卷 > 王镇恶

按《宋书王镇恶传》：“镇恶，北海剧人也。祖猛，字景略，苻
坚僭号关中，为将相。父休，为河东太守。镇恶以五月
五日生，家人以俗忌，欲令出继疏宗，猛见奇之，曰：‘此
非常儿！昔孟尝君恶曰：‘生而相齐，是儿亦将兴吾门
矣’！故名之为镇恶。年十三而苻氏败亡，关中扰乱，流
寓崤渑之间，尝寄食渑池人李方家，方善遇之，曰：‘君
富贵愿见用为本县令足矣’’。”后随叔父曜归晋，客居
荆州，普读诸子兵书。或荐于高祖，召至，署前部贼曹。
拒卢循于查浦，屡战有功，封博陆县五等子。高祖谋
讨刘毅，镇恶为前驱，昼夜兼行，去江陵二十里，毅不
知，镇恶舍船步上迳前袭城。毅奔牛牧佛寺，自缢死。
江陵平后，镇恶以功封汉寿县子，除游击将军。高祖
将北伐，转镇恶为谘议参军，行龙骧将军，领前锋入
贼境，战无不捷。进次渑池，造故人李方家，升堂见母，
厚加酬赉，即版授方为渑池令。大军次潼关，镇恶率
水车自河入渭，至渭桥，弃船登岸。时姚泓屯军在长
安城下，犹数万人，镇恶身先士卒。泓众溃，即陷长安
城，泓挺身逃走，明日率妻子归降。高祖留第二子义
真镇长安，镇恶领安西司马、冯翊太守。时《佛佛》寇逼
北地，义真遣中兵参军沈田子距之。田子素与镇恶
不协，为所杀，又杀镇恶兄基、弟鸿、遵渊及从弟昭朗、
弘。高祖受命，追封龙阳县侯，谥曰壮。子灵福嗣。灵福
卒，子述祖嗣。述祖卒，子叡嗣。齐受禅，国除。